VENDIM
Nr. 9, datë 11.1.2024

PËR MIRATIMIN E RREGULLAVE PËR PROJEKTET QË DUHET T’I NËNSHTROHEN OPONENCËS TEKNIKE SIPAS SECILËS FUSHË PROJEKTIMI, SI DHE PROCEDURAT QË NDIQEN NË KËTO RASTE
 
Në mbështetje të nenit 100 të Kushtetutës dhe të paragrafit të dytë, të pikës 2, të nenit 6, të ligjit nr. 8402, datë 10.9.1998, “Për kontrollin dhe disiplinimin e punimeve të ndërtimit”, të ndryshuar, me propozimin e zëvendëskryeministrit dhe ministër i Infrastrukturës dhe Energjisë, Këshilli i Ministrave

VENDOSI:

KREU I
RREGULLA TË PËRGJITHSHME

Neni 1
Objekti

Oponenca teknike kryhet për projektin për miratimin e lejes së ndërtimit dhe për projektin e zbatimit, në varësi të llojit të objektit dhe punimeve ndërtimore, sipas përcaktimeve në nenin 6, të ligjit nr. 8402, datë 10.9.1998, “Për kontrollin dhe disiplinimin e punimeve të ndërtimit”, të ndryshuar.

Neni 2
Qëllimi

Oponenca teknike ka për qëllim kontrollin e projektit në përputhje me detyrën e projektimit, me dokumentet e planifikimit e të kontrollit të zhvillimit, me rregullat teknike të ndërtimit, kushtet teknike, standardet shqiptare në fuqi ose standardet evropiane kur mungojnë standardet shqiptare të përdorura në projekt, si dhe me legjislacionin në fuqi që rregullon veprimtarinë e ndërtimit në Republikën e Shqipërisë.

Neni 3
Fushat për kryerjen e projektimit

Oponenca teknike kryhet për studim-projektim në fushat:
a) sociale, kulturore, shëndetësore, arsimore, shkencore, sportive dhe varreza; 
b) infrastrukturore; 
c) hidrike;
ç) e transmetimit të energjisë;
d) e rrjeteve inxhinierike;
dh) e grumbullimit e të trajtimit të mbetjeve;
e) e banimit dhe shërbimit;
ë) industriale;
f) bujqësore;
g) financiare;
 gj) administrative;
h) akomoduese dhe çlodhjeje.

Neni 4
Kërkesat themelore

Projekti i ndërtimit, rikonstruksionit, mirëmbajtjes ose prishjes kontrollohet për plotësimin e kërkesave themelore sipas normave dhe rregullave ndërtimore në fuqi, që kanë të bëjnë me:

a) qëndrueshmërinë mekanike dhe rezistencën;
b) sigurinë nga zjarri;
c) kursimin e energjisë dhe ruajtjen e ngrohtësisë; 
ç) mbrojtjen nga zhurmat dhe vibracionet;
d) sigurinë dhe përshtatshmërinë në përdorim;
dh) sigurimin e jetës dhe shëndetit të njerëzve e të kafshëve, si dhe mjedisit;
e) qëndrueshmërinë e objekteve fqinje dhe infrastrukturës publike;
ë) sigurinë e higjienës sanitare;
f) përshtatshmërinë. 
 
KREU II
KONTROLLI I PROJEKTEVE 

Neni 5
  Dokumentacioni i nevojshëm për kontroll

1. Kontrolli i projektit përfshin kontrollin mbi dokumentacionin ligjor dhe teknik.
2. Dokumentacioni ligjor përfshin:
a) licencat përkatëse të personit juridik apo fizik projektues/projektuesit;
b) dëshmitë e kualifikimet përkatëse;
c) policën e sigurimit;
ç) deklaratën e përgjegjësisë profesionale të projektuesit;
d) kontratën e shërbimit midis zhvilluesit dhe investitorit.
3. Dokumentacioni teknik përfshin:
a) përshkrimin teknik të punimeve të ndërtimit;
b) përmasimin dhe preventivin e plotë të projektit dhe volumeve;
c) planimetritë e të gjitha e kateve, prerjet tërthore dhe gjatësore, fasadat në të katër anët e objektit, të cilat duhet të jenë në shkallën 1:50, ku të kenë të shënuar kuotat vertikale relative dhe absolute të katit përdhes dhe kateve/niveleve të tjera; 
ç) detajet e nevojshme, në shkallën 1:5, 1:10 apo 1:20 dhe specifikimin e elementeve me përshkrimin e materialit, në shkallën 1:50;
d) projektin konstruktiv; 
dh) relacionin gjeomekanik të truallit; 
e) projektin e instalimeve hidroteknike; 
ë) projektin e instalimeve elektrike; 
f)  projektin e instalimeve të telekomunikacionit dhe sinjalizimit; 
g) projektin e instalimeve të pajisjeve/makinerive; 
gj) projektin e linjës teknologjike; 
h) projektin e qarkullimit dhe parkimit të automjeteve dhe sinjalizimet; 
i) projektin e sistemimit të jashtëm, të instalimeve jashtë objektit dhe lidhjen me rrjetin e kryesor të instalimeve, arkitekturën e peizazhit dhe hortikulturën; 
j) projektin e punimeve përgatitore/paraprake, si gërmimi, punimet për përforcimin e tokës, sigurimi i gropës nën kuotën e sistemuar;
k) planin e organizimit të kantierit;
l) planin e sigurisë në kantier; 
ll) planin e ndërtimit për masat e marra për akustikën, termikën, masat për efciencë të energjisë; 
m) planin e mbrojtjes nga zjarri;
n) kërkesat përkatëse për veprat ujore dhe veprat që kanë lidhje me rrjedhat ujore;
[bookmark: _GoBack]nj) kërkesat përkatëse për aftësitë shkarkuese të veprave ujore;
o) planin e masave në rastet e prishjeve të mundshme.

Neni 6
Kontrolli i projektit arkitektonik

Kontrolli i projekteve në aspektin arkitektonik kontrollohet për përputhshmërinë e projektit me detyrën e projektimit të miratuar nga autoriteti përkatës për:
a) kontrollin e funksionalitetit të objektit në raport me standardet, normat dhe kushtet e projektimit në fuqi;
b) kontrollin e detajeve teknike arkitektonike të gatshme për zbatimin e objektit;
c) kontrollin e strukturave dhe materialeve specifike për efiçencën e energjisë;
ç) kontrollin e projektit për përshtatshmërinë, sipas vendimit nr. 1503, datë 19.11.2008, të Këshillit të Ministrave, “Për miratimin e rregullores “Për shfrytëzimin e hapësirave nga ana e personave me aftësi të kufizuar’”.

Neni 7
Kontrolli i projekteve për qëndrueshmërinë mekanike dhe rezistencën

1. Çdo projektvepër ndërtimore kontrollohet për të plotësuar kriteret e qëndrueshmërisë mekanike dhe rezistencës në mënyrë të pavarur, ashtu si në tërësi, por njëkohësisht edhe për pjesët përbërëse të tij gjatë gjithë periudhës së specifikuar për jetëgjatësinë shërbyese, duke përballuar të gjitha veprimet projektuese të parashikuara në kushte teknike projektimi dhe veprime të tjera që burojnë nga rrethanat e posaçme ku mund të gjendet vepra gjatë shërbimit të saj, përfshirë marrjen parasysh të ndërveprimit të strukturës me mjedisin rrethues apo moscenimin e qëndrueshmërisë së veprave dhe mjediseve fqinje.
2. Oponenca e projektit kryhet e plotë dhe tregon verifikimet strukturore në mënyrë të pavarur nga llogaritjet e kryera për qëllimin e projektit. 
3. Oponenca e projektit kryhet në dy faza. Gjatë fazës së parë oponenca kryhet ndaj projektit për miratimin e lejes së ndërtimit të veprës dhe gjatë fazës së dytë për projektzbatimin strukturor. Gjetjet dhe udhëzimet e oponencës në fazan e parë reflektohen në projekt ose, nëse kundërshtohen me vërtetime dhe argumentime përkatëse nga projektuesi të cilat pranohen dhe nga oponenti, shprehen në oponencën përfundimtare. 
4. Leja e ndërtimit zbardhet nëse oponenca është shprehur pa vërejtje dhe/ose udhëzime dhe ka të cilësuar që projekti është hartuar në përputhje me kërkesat e legjislacionit, rregullave dhe normave në fuqi. 
5. Oponenca kryhet edhe për ndryshimet e propozuara gjatë zbatimit të projektit strukturor.
6. Projekti strukturor kontrollohet për:
a) specifikimet teknike, udhëzimet teknike dhe vizatimet në përputhshmëri me normat dhe rregullat e projektimit në fuqi;
b) rrethanat projektuese për sigurinë strukturore, konceptin dhe veçantitë e skemës strukturore, përfshirë rregullsinë e saj;
c) vizatimet e përgjithshme dhe hollësitë inxhinierike, duke përfshirë dhe duke mos u kufizuar në themelet, planet e strukturave me elementet e tyre përbërëse, nënçatitë etj.; Për secilën të ketë të paraqitur së paku dy prerje karakteristike në lartësi me pozicionim të elementeve në shkallë 1:100 ose 1:50, si dhe pjesë të veçanta (detaje) në shkallë 1:25. Në rastet e ndërtimeve, të cilat zhvillohen pjesërisht ose plotësisht nën tokë, në vizatimet e projektit duhet të jepen edhe vizatimet dhe hollësitë përkatëse inxhinierike si për veprat apo masat mbrojtëse të veprës që ndërtohet ashtu edhe për veprat fqinje të cilat ndikohen nga ndërhyrja e parashikuar;
ç) analizat strukturore statike dhe dinamike (në veçanti veprimi sizmik dhe i erës dhe çfarëdo veprimi tjetër që nevojitet në vendin ku ndërtohet vepra) pavarësisht material-it/eve parësor/e strukturor/e me të cilin/cilat është konceptuar struktura dhe mënyra e ndërtimit (e derdhur në vend apo parafabrikuar). Këto analiza kryhen si për gjendjet e fundit kufitare ashtu edhe për gjendjet kufitare të shërbyeshmërisë (përdorimit). Në rastet kur vepra zhvillohet pjesërisht apo tërësisht nën tokë apo kur janë të nevojshme gërmime për vendosjen e saj, analiza gjeoteknike dhe strukturore është e domosdoshme si për veprat mbrojtëse të shpateve ashtu edhe për ndërveprimin e strukturës me mjedisin ndërveprues; 
d) vendndodhjen, natyrën dhe intensitetin e ngarkesave dhe veprimeve, përshkrimet dhe kombinimet tyre në harmoni me kushtet teknike të projektimit në fuqi, faktorët pjesorë të sigurisë e të kombinimit në përputhje me rrethanat projektuese, gjendjet kufitare të projektimit dhe llojin e veprës;
   dh) llogaritjet e ekuilibrit të përgjithshëm, kontrollet në përmbysje, rrëshqitje, mosshembje, duke përfshirë llogaritjet në qëndrueshmëri, zhvendosjet tërësore dhe relative, dukurinë P-Δ përfshirë epjen e pjesshme apo verifikime të tjera me natyrë jolineare që mund të çojnë strukturën e veprës në gjendje plastike në marrëdhëniet sforcim-deformim;
e) përmasat e fugave sizmike apo fugave termike (bymim-tkurrje) si dhe tolerancave të nevojshme për rastet kur vepra mbështetet në mjedise që shkaktohen çedime të ndryshme etj.;
ë) kërkesat për duktilitet tërësor, duktilitet të pjesshëm dhe për duktilitet të elementeve parësore sizmike rezistuese;
f) të gjitha elementet parësore strukturore, pavarësisht materialit të tyre përbërës, si dhe ndikimi në sjelljen e sigurinë tërësore strukturore në rastet kur me norma teknike kërkohet marrja e masave për sigurinë ndaj zjarrit;
g) hollësitë inxhinierike (prerjet, nyjat, bashkimet, fugat, bashkimet me bulona apo saldim etj.) - të punuara dhe të paraqitura në atë mënyrë që të plotësojnë kriteret e rregullave teknike për projektim, të lexueshme dhe të kuptueshme për zbatim në shkallën 1:5; 1:10; 1:20; 1:25: 1:50, në varësi të shkallës së vështirësisë dhe shkallës së ngatërrimit së strukturës, që duhet të jepen në mënyrë numerike, në përputhje me normat në fuqi;
gj) të gjitha strukturat të cilat zhvillohen me 2 (dy) apo më shumë kate nën tokë si dhe nëse gropa ndërtimore është e riskuar nga shembja edhe kur ka më pak se (2) dy kate duhet që të kontrollohet projekti për sigurinë e gropës ndërtimore, shpateve të saj dhe objekteve në afërsi. Kontrolli duhet të bëhet sipas kërkesave që japin standardet SSHEN përkatëse;
h) të gjitha llogaritjet e kryera dhe dokumentet e hartuara për qëllimin e projektimit të veprës që duhet të jenë në përputhje me kushtet teknike të projektimit në fuqi, kushtet teknike të ndërtimit si dhe standardet SSHEN.

Neni 8
Kontrolli i projekteve të instalimeve të makinerive

Projekti i instalimeve të makinerive kontrollohet për:
a) informacionin që përmbajnë specifikimet teknike të materialeve, pajisjeve, paramasës sipas udhëzimeve teknike për ekzekutimin e punëve ndërtimore për makineritë;
b) përshkrimin teknik, kushtet teknike të instalimeve të ngrohjes/ventilimit dhe ashensorit/eskalatorit, testimet dhe specifikimet e standardeve të aplikuara në projekt;
c) raportin e izolimit termik, përfshirë specifikimet e materialeve për katet nën tokë, muret e jashtme, dyert, dritaret dhe mbulesën, koeficientin e kalimit të nxehtësisë;
ç) llogaritjet e efikasitetit të energjisë për ventilim, ngrohje dhe ftohje, llogaritjet termike;
d) pajisjet dhe tubat për qarkullimin e ajrit, kanalet për ventilim, dimensionimin e sistemeve të ventilimit;
dh) paraqitjet e oxhakut për shkarkimin e gazrave të djegies, dimensionimin e oxhakut;
e) paraqitjet e sistemit të rrjetit për ngrohje/ftohje, kalkulimet e rrjetit;
ë) llogaritjet dhe dimensionimin e sistemit të ventilimit dhe prezantimin   grafik. Ventilimi i objektit, ventilimi i garazheve, nyjave sanitare, kuzhinave dhe i të gjitha ambienteve që nevojiten për ventilim;
f) pajisjet e paraqitura në dhomën teknike, si kaldajat, nënstacioni termik, si dhe dimensionimin e pajisjeve;
g) pajisjet e ftohjes të paraqitura, dimensionimin e pajimeve ftohëse, si makinat ftohëse, pompat termike, dhe të gjitha makineritë e tjera ftohëse;
  gj) paraqitjet e magazinimit të materialeve të djegshme, depozitimin e lëndës djegëse ;
h) paraqitjet e pajisjeve të sistemit diellor, dimensionimin e pajisjeve;
i) paraqitjet për ashensorët/shkallët lëvizëse dhe çdo gjë tjetër të ngjashme me to, si:
i. projekti për ashensorë/shkallë lëvizëse; 
ii. llogaritjet dhe pjesa grafike; 
iii. paramasimi, udhëzimet teknike për zbatimin dhe mirëmbajtjen e punëve të ndërtimit.
j) paraqitjet e vizatimeve të elementeve të ndërtimit, si: 
i. pjesët grafike të projektit të makinerive, linjat teknologjike; 
ii. planimetritë dhe detajet e nevojshme të projektit të makinerive;
iii. skema funksionale e instalimeve termoteknike, ventilimit dhe klimatizimit të pjesës grafike të projektit të makinerive;
iv. detajet për zbatim të cilat jepen në shkallën 1:5, 1:10 dhe 1:20, në varësi nga kompleksiteti i tyre;
k) planimetrinë e instalimeve, bazat e objektit, në shkallën 1:50 e dimensionuar, kuotat e lartësisë, ku tregohet qartë pozicioni, drejtimi dhe hapësira e instalimeve të makinerive.

Neni 9
Kontrolli i projekteve të instalimeve elektrike

Projekti i instalimeve elektrike kontrollohet për: 
a) përshkrimin teknik, kushtet teknike për instalimet elektrike të rrymave të forta dhe rrymave të dobëta, instalimi i rrufepritësit, kushtet për testime;
b) llogaritjet e seksionit të përçuesit sipas rrymës së ngarkesës së lejuar;
c) llogaritjet e rënies së tensionit;
ç) llogaritjet e rezistencës së shpërndarjes të tokëzuesit në themel dhe tokëzuesit mbrojtës;
d) paramasimin dhe parallogaritjen, duke përfshirë udhëzimet teknike për zbatimin e punimeve të ndërtimit;
dh) bazat e kateve karakteristike dhe mbulesës, bazat e reflektuara të tavanit, pamjet dhe prerjet në shkallën 1:100 ose 1:50, të dimensionuara dhe të kuotuara ku tregohet qartë pozicioni, madhësia, drejtimi dhe hapësira e instalimeve elektrike, nëse janë paraqitur:
i. pika e lidhjes në rrjetin ekzistues publik të furnizimit;
ii. rregullimi i tokëzimit dhe lidhjes;
iii. matësit elektrikë dhe tabelat e shpërndarjes;
iv. plani i brendshëm dhe i jashtëm për shpërndarjen dhe pikat lidhëse për pajisje, transformatorë, ndërprerës, priza, trupa ndriçues, panele kontrolli, televizion, telefon, kabllor, internet, komunikim, sistemet e ndriçimit emergjent, instalimet mekanike dhe punime të tjera elektrike.
e) skemat e instalimit të rrufepritësit;
ë) skemat njëpolare të rrymës së fortë dhe rrymës së dobët;
f)  prodhimin alternativ të qëndrueshëm të energjisë;
g) skemat e veprimit të instalimeve elektrike të rrymës së fortë dhe rrymës së dobët;
gj) skemat njëpolare të instalimit të barazimit të potencialit kryesor dhe barazimit të potencialit plotësues në nyje sanitare.

Neni 10
Kontrolli i projekteve të instalimeve hidroteknike

Projekti i instalimeve hidroteknike kontrollohet, për: 
a) specifikimet teknike të materialeve e të pajisjeve, paramasave sipas udhëzimeve teknike për zbatimin e punëve të ndërtimit, vizatimeve, vizatimeve të detajeve dhe llogaritjet e duhura;
b) përshkrimin teknik, kushtet teknike të instalimeve të ujit dhe kanalizimit, testimet dhe specifikimin e standardeve të aplikuara në projekt;
c) llogaritjet hidraulike të tubave të ujit të pijshëm, kanalizimit të ujërave të zeza, drenazhimit dhe mbledhjen e ujërave nga fenomenet atmosferike;
ç) planimetrinë e instalimeve ku përfshihen bazat e themelit, kateve dhe mbulesës, paraqitur në shkallën 1:100 ose 1:50, të dimensionuar dhe të kuotuar në lartësi ku tregohet qartë pozicioni, madhësia, drejtimi dhe hapësira e instalimeve hidroteknike;
d) Paramasat dhe parallogaritjen, përfshirë udhëzimet teknike për zbatim të punëve të ndërtimit;
dh)projektin e instalimeve hidroteknike të jashtme, përfshirë pikat e lidhjes së ujit, valvulet ndarëse për rrjetin publik të furnizimit, matësit e ujit, impiantet kundër zjarrit, projektin për shkarkimin e ujërave të zeza, pusetat, vendet e pastrimit, diametrin, gjatësinë dhe pjerrësinë e tubave, dhe të gjitha elementet e tjera të domosdoshme;
e) projektin e instalimeve hidrosanitare të brendshme, përfshirë projektin e furnizimit dhe shpërndarjes së ujit të ngrohtë e të ftohtë, tubacionet e kanalizimeve sanitare, tubacionet e ajrosjes, valvulet dhe çdo element tjetër të domosdoshëm, në përputhje me standardet dhe normat në fuqi;
ë) saktësinë e llogaritjeve dhe efikasitetin e energjisë për instalimet hidrosanitare, në përputhje me standardet dhe normat në fuqi;
f) pikat e lidhjes së ujit dhe valvulet ndarëse për rrjetin publik të furnizimit, matësit e ujit, projektin për shkarkimin e ujërave të zeza, pusetat, vendet e pastrimit, madhësinë e tubacioneve dhe çdo element tjetër të domosdoshëm, në përputhje me standardet dhe normat në fuqi;
g) ngrohësit e ujit, projektin e furnizimit dhe shpërndarjes së ujit të ngrohtë e të ftohtë dhe drenazhet sanitare, ndërprerësit dhe ndarësit dhe çdo element tjetër të domosdoshëm, në përputhje me standardet dhe normat në fuqi;
gj) izolimet e instalimeve hidrosanitare, në përputhje me standardet dhe normat në fuqi;
h) ventilatorët e ajrit, në përputhje me standardet dhe normat në fuqi;
i) nyjat e tërthorta të veçanta të mbeturinave dhe lidhjet, në përputhje me standardet dhe normat në fuqi;
j) kullimet e ujërave atmosferike, në përputhje me standardet dhe normat në fuqi;
k) sistemin e jashtëm të ujitjes për bujqësi dhe peizazhe;
l) vizatimet e detajuara të elementeve të ndërtimit për instalimet hidroteknike;
ll) projektet e rrjetave inxhinierike, si ujësjellësit e jashtëm, kanalizimet, ujërat e ndotura në qytetet dhe zonat rurale, në përputhje me normat dhe kushtet teknike në fuqi.

Neni 11
Kontrolli i projekteve për mbrojtjen nga zjarri

1. Kontrolli i projektit për mbrojtjen nga zjarri është i detyruar për:
a) objektet ndërtimore publike dhe biznesin;
b) objektet ndërtimore me funksion banimi;
c) objektet ndërtimore industriale;
ç) objektet energjetike;
d) objektet hidroteknike.
2. Projektet e objekteve të ndërtimit kontrollohen për:
a) plotësimin e kushteve të projektimit e të standardeve në fuqi, të cilat sigurojnë parandalimin e ndezjes e të përhapjes së zjarrit e të tymit, ndërsa për rastet e zjarrit në:
i. sigurimin e qëndrueshmërisë së objektit të ndërtimit ose pjesëve përbërëse të tij për një periudhë kohe të përcaktuar në kushtet dhe standardet në fuqi;
ii. parandalimin e tij brenda objektit të ndërtimit nëpërmjet përdorimit të sistemeve efektive të fikjes dhe të bllokimit të përhapjes së zjarrit e të tymit;
iii. ndalimin e përhapjes së zjarrit në objektet fqinje të ndërtimit; 
iv. hyrjet dhe përdorimet e mjeteve dhe automjeteve për fikjen dhe mbrojtjen nga zjarri;
v. evakuimet e njerëzve, kafshëve nëpërmjet daljeve të emergjencës dhe fikjen efikase të zjarrit.
b) përdorimin e produkteve të ndërtimit e të instalimeve në punimet e ndërtimit të cilat duhet të garantojnë rezistencën ndaj zjarrit dhe formimit të tymit;
c) pajisjen me sisteme të përhershme mbrojtëse ndaj rrufeve për objektet e ndërtimit të cilat, për shkak të vendndodhjes, llojit të ndërtimit ose përdorimit janë të ndjeshme.
2. Kontrolli i projektit për mbrojtjen nga zjarri ka të bëjë me:
a) informacionin që përmbajnë specifikimet teknike të materialeve dhe pajisjeve, paramasat dhe udhëzimet teknike për zbatimin e punimeve të ndërtimit, vizatimeve, të detajeve;
b) dhomat e brendshme rezistente ndaj zjarrit, mjetet horizontale dhe vertikale të evakuimit, përfshirë elementet e brendshme të ndërtimit rezistente ndaj zjarrit, siç janë konstruksioni, muret, dyert, dritaret, lobit, shkallët, ashensorët, boshtet e shërbimit në ndërtesë dhe dyert për qasje në to, instalimet mekanike për ngrohje dhe/ose ftohje, barrierat e fshehta të hapësirave dhe çdo detaj tjetër i domosdoshëm, në përputhje me standardet dhe normat në fuqi; 
c) kokat e detektorëve të zjarrit dhe/ose tymit, kutitë për thirrje alarmi, panelet e kontrollit të detektorëve dhe alarmit, transmetuesit e zërit të alarmit, shenjat për siguri nga zjarri, ndriçimi emergjent, aparatet për fikjen e zjarrit dhe pajisjet e tjera për fikjen e zjarrit, kanalet e ventilimit dhe boshet për katet nëntokësore dhe çdo element tjetër të domosdoshëm, në përputhje me standardet dhe normat në fuqi;
ç) sistemet e spërkatjes, valvulet e kontrollit të tyre dhe pajisjet dhe çdo element tjetër i domosdoshëm, në përputhje me standardet dhe normat në fuqi;
d) oxhaqet dhe ventilatorët, në përputhje me standardet dhe normat në fuqi;
dh) sistemin e kontrollit të tymit, modelin e operimit dhe pajisjet e kontrollit, në përputhje me standardet dhe normat në fuqi;
e) qasjet dhe rrugët horizontale dhe vertikale, vendndodhjen e vijës kryesore të furnizimit me ujë, kanalet vertikale për instalimet hidrosanitare dhe kanalet vertikale për instalimet e tjera, hidrantët për zjarrëfikësit, objektet e jashtme ose të brendshme për shërbimet e zjarrëfikjes dhe shpëtimit, në përputhje me standardet dhe normat në fuqi;
ë) hapësirat e hapura dhe të mbyllura me rrezik të lartë, në përputhje me standardet dhe normat në fuqi; 
f) masat mbrojtëse për magazinimin e materialeve të djegshme, në përputhje me standardet dhe normat në fuqi;
g) vizatimet e detajuara të elementeve të ndërtimit për mbrojtjen nga zjarri, në përputhje me standardet dhe normat në fuqi për mbrojtjen nga zjarri.

Neni 12
  Kontrolli i projekteve për mbrojtjen nga zhurmat

1. Kontrolli i projektzbatimit për mbrojtjen nga zhurma është i detyruar për:
a) ndërtesat;
b) infrastrukturën rrugore;
c) hekurudhat;
ç) aeroportet.
2. Çdo projekt i objektit ndërtimor duhet të kontrollohet për të plotësuar kriterin që zhurmat dhe vibracionet e perceptuara nga përdoruesit të mbahen të ulëta deri në nivelin e lejuar sipas rregullave në fuqi, për të mos dëmtuar shëndetin dhe cilësinë e jetës, si dhe për të lejuar të kryhet aktiviteti jetësor dhe/ose të punohet në kushte optimale, si dhe vibrimet e krijuara brenda dhe jashtë objektit të ndërtimit të amortizohen në mënyrë efektive për të parandaluar ndonjë rrezik ose shqetësim të paarsyeshëm te njerëzit dhe kafshët.
3. Kontrolli i projektit kryhet për të parë nëse janë respektuar normat dhe standardet në fuqi për:
a) informacionin që jepet në specifikimet teknike për materialet dhe pajisjet, dimensionet, vizatimet dhe detajet sipas kushteve dhe standardeve teknike në fuqi, të cilat të jenë dhënë të qarta për zbatimin e punimeve të ndërtimit;
b) mbulesën, muret, dyert, dritaret e jashtme;
c) pllakat, muret, dyert, dritaret e brendshme;
ç) instalimet mekanike;
d) instalimet hidrosanitare;
dh) shkallët, ashensorët, lobit, kanalet e mbeturinave dhe elementet e tjera, pjesë e objektit që do t’i nënshtrohet kontrollit të projektit;
e) vizatimet e detajuara të elementeve të ndërtimit.

Neni 13
Kontrolli i projekteve për përshtatshmërinë

Kontrolli i projektit ka të bëjë me respektimin e rregullave të përshtatshmërisë në fuqi për:
a) informacionin që përmbajnë specifikimet teknike të materialeve të ndërtimit dhe pajisjeve sipas udhëzimeve teknike për zbatimin e punëve të ndërtimit, vizatimeve, vizatimeve e detajeve;
b) sipërfaqet me ndryshime në lartësi, siç janë rampat, shkallët dhe parmakët e tyre, ashensorët dhe platformat e ngritjes;
c) hyrjet, lobit, hapësirat e qarkullimit, banjot, kuzhinat, dhomat, klasat e mësimit, hapësirat e punës, banesat, baret dhe restorantet, dhomat e zhveshjes, dushet, pishinat, vendi për qëndrim i spektatorëve, telefonat publikë dhe tekstofonët, fakset, makinat ATM, telefonat publikë, pajisjet elektrike të kontrollit, dorëzat e dyerve dhe dritareve, sportelet e shërbimit dhe tavolinat, tabelat e njoftimit, tabelat e udhëzimeve dhe shenjat, si dhe elemente të tjera, pjesë e objektit që do t’i nënshtrohet kontrollit të projektit;
ç) vizatimet e detajuara të elementeve ndërtimore, nëse janë në harmoni me rregullat teknike në fuqi për aksesueshmërinë. 

Neni 14
 Kontrolli i projekteve për performancën e energjisë

1. Kontrolli i projektit të zbatimit të ndërtesave ka të bëjë me përmbushjen e rregullave dhe standardeve për kursimin e energjisë dhe ruajtjen e ngrohtësisë dhe nëse janë marrë parasysh kushtet lokale dhe klimaterike të vendit, kushtet e komfortit të brendshëm të ndërtesave, si dhe kostot efektive, sipas përcaktimeve në ligjin nr. 116/2016, “Për performancën e energjisë së ndërtesave”. 

2. Projekti i zbatimit të ndërtesave duhet t’i ketë të përshkruar plotësimin e kushteve të pikës 1, të këtij neni, në relacionin shoqërues të certifikatës së përkohshme të performancës së energjisë, dokument i cili shoqëron projektin në fazën e kryerjes së oponencës.

Neni 15
Kontrolli i projekteve për mbrojtjen e higjienës, shëndetit dhe mjedisit
 
1. Kontrolli i projektit të zbatimit ka të bëjë me përmbushjen e rregullave teknike, standardeve dhe legjislacionit në fuqi që ndikojnë në mbrojtjen e higjienës, shëndetit dhe mjedisit. Projekti i objektit duhet të kontrollohet nëse është projektuar në mënyrë të tillë që të mos përbëjë problem për higjienën ose shëndetin e njerëzve dhe kafshëve, të cilët kryejnë aktivitet në të ose përreth saj. 
2. Kontrolli i projektit konsiston nëse është dhënë ventilimi efektiv nga lagështia, çlirimi i gazeve të rrezikshme, lëshimi i grimcave në ajër, krijimi i tymrave dhe aromave të padëshirueshme, mbrojtja nga emetimi i valëve elektromagnetike në nivele të dëmshme nga rrezatimet, përfshirë atë radioaktiv, ndotja ose helmimi i ujit apo tokës dhe nga mbeturinat e lëngshme apo të ngurta, përfshirë edhe ujërat e zeza.

Neni 16
Paraqitja e projektit

Projekti, i cili hyn në procesin e kontrollit, duhet të jetë i firmosur nga projektuesit sipas kategorive të licencimit, si dhe të jetë konfirmuar nga autoriteti përgjegjës për vendimmarrjen për leje ndërtimi. 

KREU III
PROCEDURA QË NDIQET PËR KRYERJEN E OPONENCËS TEKNIKE

Neni 17
Institucionet përgjegjëse

Oponenca teknike kryhet nga institutet shtetërore ose ente të tjera, të përcaktuara nga ministria që mbulon veprimtarinë e ndërtimit.

Neni 18
Ekspertët për kryerjen e oponencës

1. Oponenca teknike kryhet nga specialistë të fushës, të licencuar në projektim me një eksperiencë prej 15 (pesëmbëdhjetë) vitesh.
2. Në rast se institucionet e përcaktuara në nenin 17, të këtij vendimi, për pjesë të caktuara të projektit që i nënshtrohet kryerjes së oponencës, nuk kanë në strukturën e tyre punonjës që të plotësojnë kriterin e përcaktuar në pikën 1 të këtij neni, lidhin një marrëveshje bashkëpunimi me specialistë të fushës që plotësojnë këtë kriter. Në çdo rast, kontrolluesit e projektit vetëdeklarohen që nuk kanë konflikt i interesi.

3. Kontrolli i projektit kryhet nga një grup profesionistësh, ku secili sipas licencimit dhe kategorive që disponon, kryen dhe është përgjegjës për konkluzionin përfundimtar në plotësim të kërkesave themelore, sipas standardeve dhe rregullave ndërtimore në fuqi.

Neni 19
Kërkesa për kryerjen e oponencës

1. Zhvilluesi i drejton kërkesën për kryerjen e oponencës teknike institucionit të përcaktuar në nenin 17, të këtij vendimi, së bashku me dokumentacionin përkatës.  
2. Institucioni, që merr kërkesën, brenda 5 (pesë) ditëve nga marrja e saj, kontrollon dokumentacionin e paraqitur për saktësinë sipas llojit të projektit të përcaktuar në këtë vendim. 
3. Në rast se dokumentacioni vlerësohet i plotë, brenda 5 (pesë) ditëve ngrihet grupi i kontrollit të projektit që harton oponencën, i cili drejtohet nga punonjës të caktuar nga eprori i institucionit, si dhe njoftohet zhvilluesi për fillimin e kryerjes së oponencës.
4. Nëse dokumentacioni nuk është i plotë, njoftohet zhvilluesi për plotësimin e tij brenda 10 (dhjetë) ditëve kalendarike. Nëse dokumentacioni nuk plotësohet në afatin e kërkuar, dokumentacioni i kthehet zhvilluesit.
5. Institucioni, i cili kryen oponencën, cakton një kohë për realizimin e saj, por jo më shumë se 60 (gjashtëdhjetë) ditë kalendarike nga marrja e kërkesës.

Neni 20
Regjistrimi i oponencës

Oponencat e projekteve të kontrolluara regjistrohen në një regjistër, i cili mbahet nga institucioni që kryen oponencën dhe publikohet në faqen e tij zyrtare.

Neni 21
Përmbajtja e oponencës

Oponenca bazohet në kontrollin e projektit, i cili përmban:
a) emrin, mbiemrin dhe titullin profesional të kontrolluesit të projektzbatimit;
b) titullin e projektzbatimit dhe emërtimin e objektit në tërësi dhe projektet përbërëse për të cilat është kryer kontrolli;
c) emrin, mbiemrin dhe adresën e zhvilluesit;
ç) shënimet për personin fizik ose juridik, i cili ka hartuar projektin, si edhe emrin e projektuesit;
d) licencën e projektuesit/ve;
  dh) pjesët e kontrolluara të projektzbatimit;
e) legjislacionin, rregullat dhe standardet ndërtimore në fuqi, në bazë të të cilave është kontrolluar përputhshmëria në hartimin e projektit;
ë) shënimin për gjetjet gjatë kontrollit të projektit;
f) arsyetimin e kontrolluesit për harmonizimin e projektit me legjislacionin e ndërtimit, rregullat dhe standardet ndërtimore në fuqi, në raport me kërkesat themelore për ndërtimin, të cilat janë kontrolluar në të gjitha pikat e përcaktuara në kreun II të këtij vendimi;
g) arsyetimin e kontrolluesit për harmonizimin e projektzbatimit me projektin për marrjen e lejes së ndërtimit;
gj) datën dhe numrin e oponencës, nënshkrimin e kontrolluesit/ve si specialistë të autorizuar për kontrollin e projektzbatimit.

Neni 22
 Kryerja e kontrollit të projektit

1. Nëse në kryerjen e kontrollit të projektit kontrolluesi vërteton se pjesë të caktuara të projektit nuk mund të kontrollohen nga asnjëri prej anëtarëve të grupit të kontrollit, është i detyruar të njoftojë drejtuesin e institucionit për të caktuar specialistë të fushës për të ushtruar kontrollin për atë pjesë të projektit.
2. Kontrolli i projektit duhet ushtruar sipas programeve të certifikuara me të cilat është llogaritur projekti konstruktiv për të pasur rezultate të krahasueshme.
3. Grupi i kontrollit në fund të procesit të kontrollit të projektit, për plotësimin e të gjitha kërkesave themelore, harton oponencën, ku përshkruan të gjitha gjetjet dhe rekomandimet aty ku është e nevojshme. 
4. Në rast të mosplotësimit të njërës prej kërkesave themelore në hartimin e projektit, projekti i kthehet kërkuesit me argumentimin dhe rekomandimin përkatës.

Neni 23
Rishikimi i oponencës

1. Në rastet kur kontrolli i projektit nuk është bërë në përputhje me nenet 18 dhe 22, të këtij vendimi, si dhe kur bie në kundërshtim me legjislacionin e ndërtimit, rregullat dhe standardet ndërtimore, zhvilluesi apo autoriteti i planifikimit, që jep lejen e ndërtimit, i drejton kërkesën për rishikimin e oponencës institucionit që e ka hartuar. 
2. Me marrjen e kërkesës për rishikim të oponencës, institucioni që kryen oponencën ringre grupin për kryerjen e oponencës dhe vlerëson nëse është në përputhje me legjislacionin në fuqi dhe, sipas rastit, vendos lënien në fuqi të saj ose kryerjen e një oponence të re.

Neni 24
Raportimi vjetor

Institucioni që kryen oponencën është i detyruar të dorëzojë pranë ministrisë përgjegjëse për ndërtimin një raport vjetor për oponencat e kryera të një viti më parë, në tremujorin e parë të vitit aktual.

Neni 25
Vlera e oponencës

1. Vlera e oponencës përllogaritet sipas përcaktimit në aneksin 1, bashkëlidhur këtij vendimi. 

2. Në rastet e nevojës së inspektimit në terren jashtë vendit të banimit të kontrolluesit të projektit, zhvilluesi është i detyruar që t’i kompensojë shpenzimet e udhëtimit dhe dietën.

KREU IV
DOKUMENTACIONI TEKNIK 

Neni 26
Dokumentacioni teknik për projektet e objekteve shtetërore që rikonstruktohen

1. Për kryerjen e oponencës për projektet e objekteve shtetërore që rikonstruktohen, paraqitet pranë institucionit që është përgjegjës për kryerjen e oponencës dokumentacioni teknik, si më poshtë vijon:
a) kërkesa e zhvilluesit për kryerjen e oponencës;
b) detyra e projektimit e miratuar nga zhvilluesi (origjinale ose kopje e njësuar me origjinalin); 
c) marrëveshja midis zhvilluesit dhe sipërmarrësit të hartimit të projektit; 
ç) relacioni teknik mbi gjendjen ekzistuese të objektit, shoqëruar me fotot përkatëse; 
d) projekti arkitektonik ekzistues; 
dh) projektideja e miratuar nga zhvilluesi; 
e) projekti konstruktiv ekzistues, llogaritjet konstruktive analitike për objektin ekzistues; 
ë) deklarata noteriale e konstruktorit mbi hartimin e projektit konstruktiv, llogaritjet analitike në formë elektronike; 
f) studimi gjeologo-inxhinierik i sheshit të ndërtimit i rifreskuar (kopje e njësuar me origjinalin); 
g) studimi inxhiniero-sizmiologjik (kopje e njësuar me origjinalin) për objekte mbi tetë kate ose vërtetimi nga Instituti i Sizmilogjisë për objekte nën tetë kate; 
gj) projekti hidrosanitar i firmosur nga inxhinieri hidroteknik (kanalizime, ventilim, ngrohje, mbrojtje nga zjarri) dhe relacioni përkatës; 
h) projekti elektrik i firmosur nga inxhinieri elektrik dhe relacioni përkatës; 
i)  preventivi i objektit i firmosur nga grupi preventivues dhe zhvilluesi; 
j)  certifikata e përkohshme e performancës së energjisë;
k) specifikime teknike. 
2. Në rastin kur mungon projekti konstruktiv ekzistues, kërkesa shoqërohet me aktekspertizën teknike të gjendjes ekzistuese të objektit, hartuar nga një grup specialistësh të licencuar sipas fushave përkatëse, të miratuar nga zhvilluesi, shoqëruar dhe me fotot e gjendjes ekzistuese në pjesën e jashtme të objektit (fasadat) dhe pjesët e brendshme. 

Neni 27
Dokumentacioni teknik për kryerjen e oponencës së projekteve të ndërtesave 

Për kryerjen e oponencës për projektet e ndërtesave është e nevojshme të dorëzohet pranë institucionit, që është përgjegjës për kryerjen e oponencës, dokumentacioni teknik, si më poshtë vijon:
a) kërkesa e zhvilluesit për kryerjen e oponencës; 
b) detyra e projektimit e miratuar nga zhvilluesi për objektet që financohen nga buxheti i shtetit (origjinale ose fotokopje e kopjes së njësuar me origjinalin); 
c) studimi gjeologo-inxhinierik i sheshit të ndërtimit (fotokopje e kopjes së njësuar me origjinalin) dhe dokumentacioni topografik i objektit;
ç) studimi inxhiniero - sizmiologjik (kopje e njësuar me origjinalin) për objekte mbi tetë kate dhe objektet arsimore dhe shëndetësore ose vërtetim nga Instituti i Gjeoshkencave për objekte nën tetë kate;
d) projekti arkitektonik i firmosur nga arkitekti, shoqëruar me relacionin arkitektonik;
dh) projekti konstruktiv, i firmosur nga konstruktori, shoqëruar me relacionin teknik të hartuar dhe të firmosur nga konstruktori, deklarata noteriale e konstruktorit mbi hartimin e projektit konstruktiv, si dhe llogaritjet analitike në CD; 
e) projekti hidrosanitar, i firmosur nga inxhinieri hidroteknik (kanalizime, ventilim, ngrohje, mbrojtje nga zjarri), si dhe relacioni përkatës; 
ë) projekti elektrik, i firmosur nga inxhinieri elektrik, si dhe relacioni përkatës; 
f) projekti i ngrohje-ftohje-ventilim, i firmosur nga inxhinieri, së bashku me relacionin teknik shpjegues;
g) projekti i mbrojtjes nga zjarri, i firmosur nga inxhinieri, së bashku me relacionin teknik shpjegues;
gj) projekti i plotë i sistemimeve të jashtme, i firmosur nga inxhinieri, së bashku me relacionin teknik shpjegues;
h) projekti i plotë i lidhjes së objektit me rrjetin inxhinierik kryesor, i firmosur nga inxhinieri, së bashku me relacionin teknik shpjegues;
i) preventivi i plotë i projektit, duke përfshirë të gjitha volumet e punimeve të projekteve të lartpërmendura, hartuar nga projektuesit dhe i firmosur nga grupi preventivues i pajisur me licencën përkatëse;
j)  specifikimet teknike të firmosura nga inxhinierët përkatës; 
k) raporti i vlerësimit të ndikimit në mjedis;
l) certifikata e përkohshme e performancës së energjisë.

Neni 28
 Dokumentacioni teknik për kryerjen e oponencës së projekteve infrastrukturore

1. Për kryerjen e oponencës për projektet e infrastrukturës rrugore dorëzohet pranë institucionit përgjegjës për kryerjen e oponencës dokumentacioni teknik i mëposhtëm: 
a) kërkesa e zhvilluesit për kryerjen e oponencës;
b) detyra e projektimit e plotë, e miratuar nga zhvilluesi (origjinale ose fotokopje e kopjes së njësuar me origjinalin); 
c) planimetria e zonës ku kalon gjurma e rrugës; 
ç) studimi gjeologo-inxhinierik i zonës ku shtrihet trupi i rrugës; 
d) studimi topografik i zonës; 
dh) studimi inxhiniero-sizmiologjik për rrugët që kanë vepra arti të mëdha; 
e) raporti hidrologjik e klimaterik i zonës si dhe llogaritjet hidraulike; 
ë) llogaritjet analitike të veprave të artit të firmosura nga inxhinieri; 
f) raporti teknik ku të përfshihet dhe llogaritja e shtresave rrugore; 
g) projektzbatimi i rrugës (vizatimet) ku përfshihen planimetria, profili gjatësor, profilet tërthore, profilet tërthore tip, detajet;
gj) projekti i veprave të artit;
h) projekti elektrik (ndriçimi rrugor) i sigluar nga inxhinieri elektrik, licenca e inxhinierit elektrik, si dhe relacioni përkatës;
i)  projekti i sinjalistikës rrugore, detaje sinjalistike, si dhe relacioni përkatës; 
j) preventivi i plotë, duke përfshirë të gjitha volumet e punimeve të projekteve të lartpërmendura, hartuar nga projektuesit, i firmosur nga grupi preventivues;
k) specifikimet teknike;
l)  licencat e grupit të projektimit dhe shoqërisë projektuese;
ll) raporti i vlerësimit të ndikimit në mjedis. 
2. Dokumentacioni i përcaktuar në pikën 1 të këtij neni paraqitet në formë hard copy ose elektronike.

Neni 29
Dokumentacioni teknik për kryerjen oponencë së projekteve për objektet që rikonstruktohen

1. Projekti për objektet që rikonstruktohen shoqërohet nga dokumentacioni teknik, si më poshtë vijon:
a) kërkesa e zhvilluesit drejtuar institucioneve të përcaktuara në nenin 17, të këtij vendimi; 
b) detyra e projektimit e miratuar nga zhvilluesi (origjinale ose e kopje e njësuar me origjinalin); 
c) marrëveshja midis zhvilluesit dhe sipërmarrësit të hartimit të projektit; 
ç) relacioni teknik mbi gjendjen ekzistuese të objektit, shoqëruar me fotot përkatëse; 
d) projekti arkitektonik ekzistues; 
dh) projektideja e miratuar nga zhvilluesi; 
e) projekti konstruktiv ekzistues, llogaritjet konstruktive analitike për objektin ekzistues; 
ë) licenca e inxhinierit konstruktor (kopje e njësuar me origjinalin); 
f) deklarata noteriale e konstruktorit mbi hartimin e projektit konstruktiv, llogaritjet analitike në formë elektronike; 
g) studimi gjeologo-inxhinierik i sheshit të ndërtimit i rifreskuar (kopje e njësuar me origjinalin); 
gj) studimi inxhiniero-sizmiologjik (kopje e njësuar me origjinalin) për objekte mbi tetë kate ose vërtetim nga Instituti i Gjeoshkencës për objekte nën tetë kate; 
h) projekti hidrosanitar, i firmosur nga inxhinieri hidroteknik (kanalizime, ventilim, ngrohje, mbrojtje nga zjarri), licenca e inxhinierit hidroteknik (kopje e njësuar me origjinalin), si dhe relacioni përkatës; 
i) projekti elektrik, i firmosur nga inxhinieri elektrik, licenca e inxhinierit elektrik (kopje e njësuar me origjinalin), si dhe relacioni përkatës; 
j) preventivi i objektit, i firmosur nga grupi preventivues dhe zhvilluesi, të pajisur me licencën përkatëse; 
k) certifikata e përkohshme e performancës së energjisë;
l) licenca e zhvilluesit dhe projektuesit apo grupit të projektimit; 
ll) specifikime teknike. 
2. Në rastet kur mungon projekti konstruktiv ekzistues, kërkesa shoqërohet me aktekspertizën e gjendjes ekzistuese të objektit, hartuar nga një grup specialistësh të licencuar sipas fushave përkatëse, të miratuar nga zhvilluesi, shoqëruar dhe me fotot e gjendjes ekzistuese në pjesën e jashtme të objektit (fasadë) dhe pjesën e brendshme. 

Neni 30
Dokumentacioni shtesë që dorëzohet kur personi fizik apo juridik i hartimit të projektit është i huaj 

Kur personi fizik apo juridik që ka hartuar projektin është i huaj, dorëzon dokumentacionin, si më poshtë vijon:
 a) Projektin dhe çdo dokument tjetër të paraqitur për oponencë në gjuhën shqipe; 
b) Marrëveshjen midis zhvilluesit të projektit dhe shoqërisë vendase, e cila ka kryer përkthimin e projektit (fotokopje e kopjes së njësuar me origjinalin); 
c) Licencat e grupit të projektimit, kur janë projektues të huaj dhe e drejta e ushtrimit të profesionit i njihet në vendin e origjinës, të konvertuara sipas legjislacionit në fuqi për licencimin.

KREU V
DISPOZITA TË FUNDIT

Neni 31
Shfuqizime

Vendimi nr. 1055, datë 22.12.2010, i Këshillit të Ministrave, “Për vendosjen e oponencës teknike për projektet e veprave të ndërtimit”, shfuqizohet.

Neni 32
Institucionet që ngarkohen 

Për zbatimin e këtij vendimi ngarkohen institucionet shtetërore ose ente të tjera të cilat kryejnë veprimtari në fushën e ndërtimit.

Neni 33
Hyrja në fuqi

Ky vendim hyn në fuqi pas botimit në Fletoren Zyrtare.

 KRYEMINISTËR
Edi Rama 

ANEKSI 1
TARIFAT PËR OPONENCËN TEKNIKE PËR PROJEKTET E VEPRAVE TË NDËRTIMIT

1. Tarifa e oponencës për projektet e veprave të ndërtimit llogaritet si përqindje mbi tarifën e projektimit ku kostot e llogaritshme merren për tipologjinë e shërbimit. Tarifa e projektimit për llogaritjen e oponencës merret në vlerën sipas përcaktimeve në VKM-në nr. 354, datë 11.5.2016, “Për miratimin e manualit të tarifave për shërbime në planifikim territori, projektim, mbikëqyrje dhe kolaudim”.
[bookmark: _Hlk150513299]2. Fazat për llogaritjen e tarifës merren nga faza I deri në faza VI për të gjitha tipologjitë e shërbimeve, ndërsa për punimet e nëntokës dhe punimet e themeleve merren nga faza I deri tek faza III, sipas përcaktimeve në VKM-në nr. 354, datë 11.5.2016, “Për miratimin e manualit të tarifave për shërbime në planifikim territori, projektim, mbikëqyrje dhe kolaudim”. 
3. Tarifa e oponencës për ndërtime me kosto të llogaritshme nën 50 milionë lekë janë në nivel rritës e shtuar me koeficientin e ndryshimit, për ndërtesa me kosto të llogaritshme nga 50~300 milionë lekë tarifat ndërmjetëse merren me interpolim linear, ndërsa mbi 300 milionë lekë janë të pandryshueshme.
4. Tarifa për oponencë që zhvillohet në dy faza, oponencë për projektin e marrjes së lejes dhe oponencë për projektin e ndërtimit për fazën e dytë llogaritet me normat në përqindje të aplikueshme për fazën e shërbimit të përcaktuara në pikën 2 të aneksit 1 të këtij vendimi, duhet të reduktohen me 50%. 
[bookmark: _Hlk150513370]5. Në raste të ndryshme dhe për objekte të rëndësisë së veçantë, kur oponenti kryen oponencën edhe të ndryshimeve të projektit gjatë zbatimit të punimeve, tarifat rritet me 20%.
Tarifa në përqindje për oponencën i referohen kostove të llogaritshme sipas tabelës.

	Kostot e llogaritshme (milion lekë)
	Tarifa (në %)

	nën 50,00
	7,0

	100,00
	6.5

	150,00 
	6.0

	200,00
	5.5

	250,00
	5.0

	300,00
	4.5

	mbi 300,00
	4.0



